Isyyslakien muutoksen yhteydessä muun muassa isyyden avioliitto-olettama jätettiin lähes ennalleen. Lakia valmistellut työryhmä ei katsonut tarpeelliseksi tehdä siihen suuria muutoksia. Asiantuntijoiden mukaan uuteen lakiin on jäänyt miehiä syrjiviä epäkohtia ja isyysolettama on yksi niistä.

Isyyslakia muokattiin vastaamaan paremmin nykypäivää ja uusi laki astui voimaan vuonna 2016. Isyyslain avioliitto-olettama jätettiin kuitenkin käytännössä ennalleen. Valmistelutyöryhmän puheenjohtajana toiminut professori Markku Helin sanoo, että laissa avattiin oikeana isänä itseään pitävälle mahdollisuus vaatia aviomiehen isyyttä kumottavaksi, mutta se tehtiin hyvin varovaisesti.

- Tämä on tietoinen arvovalinta laissa, että suojellaan perhettä, jossa kaikki ovat tykönänsä yksimielisiä. Ei niinkään suojella sitä miestä, josta siittiöt ovat peräisin ja lapsi saanut alkunsa. Lähtökohta on, että avioliiton ulkopuolelta ei voi ruveta repimään perhettä hajalle, Helin sanoo.

Jyväskylän yliopiston isyystutkijan Johanna Terävän (entinen Mykkänen) mukaan on väärin, jos mies ei pysty tunnustamaan isyyttään. Hän kertoo saavansa isiltä aika ajoin tunteikkaita yhteydenottoja, kun kaikki on viety, eikä isillä ole enää keinoja olla tekemisissä lapsensa kanssa.

- Jotain on mennyt pieleen, jos näin voi käydä ylipäätään, että isä ei pysty todistamaan isyyttään. Jos lainsäätäjät ja käräjäoikeudet on käyty, eikä lasta pääse tapaamaan tai isyyttä tunnustamaan, onhan tämä jo lapsen kannalta epäoikeudenmukaista ja väärin, Terävä hämmästelee.

Terävä toteaa, että isällä pitäisi olla täysi oikeus olla lapsensa elämässä, vaikka äiti ei siihen suostuisikaan.

Myös Miessakit ry:n isätyöntekijän Timo Tikan mukaan sukupuolten välisessä tasa-arvossa on vielä lakimuutosten jälkeenkin parantamisen varaa.

- Aina välillä tuntuu, että asiat eivät muutu ollenkaan, mutta jos katsoo taaksepäin, tasa-arvo toteutuu paremmin kuin koskaan aikaisemmin. Paljon on kuitenkin korjattavaa. Sukupuolten välisessä tasa-arvossa on huomattava ero. Äitikortilla mennään monessa paikassa.

Juttua on muokattu yhden haastateltavan oman toiminnan vuoksi. Jutusta on poistettu häneen liittyviä osuuksia ja lisätty muiden haastateltavien kommentteja.

Lue koko juttu IL-Plus-palvelusta.

Lue tämä juttu:

Tai: